text: Faldskærmsspringer kom i spin og landede voldsomt
  26 august 2017 kl. 15.59
  En 41-årig faldskærmsspringer fra Varde Faldskærmsklub blev kvæstet, da han lørdag eftermiddag landede med over 100 km/t ved byfesten i Hjerting.
  Uheldet skete ved 14-tiden. Den 41-åriges skærm kom i uorden – og han kom i spin. Landingen blev meget voldsom.
  Uheldet blev overværet af mange tilskuere. Faldskærmsudspringet var en del af byfesten i Hjerting.
  Vagtchef SørenStrægaard fra Syd- og Sønderjyllands Politi oplyser, at den 41-årige pådrog sig flere kvæstelser, men ingen er livstruende. Politiet opfatter uheldet som hændeligt.
  Ifølge oplysninger til TV SYD har den 41-årige pådraget sig lårbensbrud og andre mindre kvæstelser ved den voldsomme landing ved Hjerting Strandvej.
  